MANDÁTNA ZMLUVA
uzavretá podľa § 566 a nasl. zákona č. 513/1991 Zb. Obchodný zákonník v znení neskorších predpisov
Článok I
Zmluvné strany
Mandant:
Modelová spoločnosť 1, s. r. o., so sídlom Modelová 1, 811 01 Bratislava, IČO: 99000008, zapísaná v obchodnom registri Mestského súdu Bratislava III, oddiel Sro, vložka č. 99001/B, v mene ktorej koná Ján Novák, konateľ, e-mail: osoba1@example.com
(ďalej len „mandant“)
a
Mandatár:
Modelová spoločnosť 2, s. r. o., so sídlom Modelová 2, 811 01 Bratislava, IČO: 99000016, zapísaná v obchodnom registri Mestského súdu Bratislava III, oddiel Sro, vložka č. 99002/B, v mene ktorej koná Peter Kováč, konateľ, e-mail: osoba2@example.com
(ďalej len „mandatár“)
(mandant a mandatár ďalej spolu aj ako „zmluvné strany“)
Článok II
Predmet zmluvy
1.	Mandatár sa zaväzuje, že pre mandanta na jeho účet za odplatu zariadi túto obchodnú záležitosť (ďalej len „záležitosť“):
zariadenie mzdovej a personálnej agendy mandanta
2.	Pri zariaďovaní záležitosti mandatár vykoná najmä tieto činnosti:
spracovanie mesačných mzdových podkladov, príprava hlásení a komunikácia so Sociálnou poisťovňou v rozsahu udeleného plnomocenstva
3.	Mandant sa zaväzuje zaplatiť mandatárovi za zariadenie záležitosti odplatu a uhradiť mu náklady v rozsahu podľa tejto zmluvy.
Článok III
Povinnosti mandatára
1.	Mandatár je povinný postupovať pri zariaďovaní záležitosti s odbornou starostlivosťou, podľa pokynov mandanta a v súlade s jeho záujmami, ktoré pozná alebo musí poznať.
2.	Mandatár je povinný bez zbytočného odkladu oznámiť mandantovi všetky okolnosti, ktoré zistil pri zariaďovaní záležitosti a ktoré môžu mať vplyv na zmenu jeho pokynov. Od pokynov mandanta sa môže odchýliť, len ak je to naliehavo nevyhnutné v záujme mandanta a nemôže včas dostať jeho súhlas.
3.	Mandatár informuje mandanta o postupe zariaďovania záležitosti na jeho požiadanie a po každom podstatnom kroku.
4.	Mandatár môže na zariadenie záležitosti alebo jej časti použiť aj iné osoby; za ich činnosť zodpovedá tak, akoby záležitosť zariaďoval sám.
5.	Mandatár je povinný bez zbytočného odkladu odovzdať mandantovi veci, ktoré za neho prevzal pri zariaďovaní záležitosti.
6.	Mandatár zodpovedá za škodu na veciach prevzatých od mandanta a na veciach prevzatých pri zariaďovaní záležitosti od tretích osôb, ibaže túto škodu nemohol odvrátiť ani pri vynaložení odbornej starostlivosti.
7.	Mandatár nezodpovedá za porušenie záväzkov osôb, s ktorými pri zariaďovaní záležitosti uzavrel zmluvu, ibaže sa za ich splnenie v tejto zmluve alebo v písomnom dodatku k nej výslovne zaručil.
Článok IV
Povinnosti mandanta a plnomocenstvo
1.	Mandant je povinný včas odovzdať mandatárovi veci, podklady a informácie potrebné na zariadenie záležitosti, ak z ich povahy nevyplýva, že ich má obstarať mandatár, a poskytnúť mu ďalšiu súčinnosť, o ktorú ho mandatár odôvodnene požiada.
2.	Mandant týmto splnomocňuje mandatára, aby ho zastupoval a v jeho mene robil tieto právne úkony:
zastupovať mandanta pred Sociálnou poisťovňou v bežných registračných a vykazovacích úkonoch
Mandatár plnomocenstvo prijíma. Plnomocenstvo zaniká spolu so skončením tejto zmluvy, ak ho mandant neodvolá skôr.
Článok V
Odplata a náklady
1.	Mandant platí mandatárovi mesačnú paušálnu odplatu vo výške 400 € (slovom: štyristo eur) za každý kalendárny mesiac trvania zmluvy; za neúplný mesiac patrí mandatárovi pomerná časť. Odplatu mandatár vyúčtuje faktúrou vždy po skončení kalendárneho mesiaca.
2.	Mandatár nie je platiteľom dane z pridanej hodnoty.
3.	Mandant uhradí mandatárovi náklady, ktoré mandatár nevyhnutne alebo účelne vynaložil pri zariaďovaní záležitosti, najmä správne a iné poplatky, cestovné náklady a platby tretím osobám. Náklad presahujúci v jednotlivom prípade sumu 100 € môže mandatár vynaložiť len s predchádzajúcim súhlasom mandanta. Náklady mandatár vyúčtuje spolu s odplatou a doloží ich dokladmi.
4.	Faktúry sú splatné do 14 dní odo dňa ich doručenia mandantovi, a to bezhotovostne na účet mandatára IBAN SK14 1200 0000 0099 0000 0001. Ak je mandant v omeškaní so zaplatením, mandatár má nárok na úroky z omeškania podľa § 369 Obchodného zákonníka.
Článok VI
Trvanie a skončenie zmluvy
1.	Zmluva sa uzatvára na neurčitý čas.
2.	Mandant môže zmluvu kedykoľvek čiastočne alebo v celom rozsahu vypovedať. Ak výpoveď neurčuje neskoršiu účinnosť, nadobúda účinnosť dňom, keď sa o nej mandatár dozvedel alebo mohol dozvedieť. Za činnosť riadne uskutočnenú do účinnosti výpovede má mandatár nárok na úhradu nákladov a na primeranú časť odplaty.
3.	Mandatár môže zmluvu vypovedať s účinnosťou ku koncu kalendárneho mesiaca nasledujúceho po mesiaci, v ktorom bola výpoveď doručená mandantovi, ak z výpovede nevyplýva neskorší čas.
4.	Zmluvné strany môžu zmluvu kedykoľvek skončiť písomnou dohodou.
5.	Ku dňu skončenia zmluvy zaniká záväzok mandatára uskutočňovať činnosť, na ktorú sa skončenie vzťahuje. Mandatár je však povinný upozorniť mandanta na opatrenia potrebné na odvrátenie škody, ktorá by mandantovi hrozila nedokončením činnosti; ak ich mandant nemôže urobiť ani pomocou iných osôb a požiada o to mandatára, mandatár ich urobí sám.
6.	Pri skončení zmluvy mandatár bez zbytočného odkladu odovzdá mandantovi všetky veci, podklady a doklady, ktoré od neho alebo za neho prevzal, a predloží mu vyúčtovanie odplaty a nákladov.
Článok VII
Mlčanlivosť
1.	Mandatár je povinný zachovávať mlčanlivosť o všetkých skutočnostiach, o ktorých sa dozvedel pri zariaďovaní záležitosti a ktoré nie sú verejne dostupné, najmä o obchodnom tajomstve mandanta, a nesmie ich použiť v rozpore so záujmami mandanta.
2.	Povinnosť mlčanlivosti trvá aj po skončení tejto zmluvy. Nevzťahuje sa na prípady, keď povinnosť poskytnúť informáciu ukladá mandatárovi zákon alebo rozhodnutie orgánu verejnej moci, ani na poskytnutie informácií osobám, ktoré sú zo zákona viazané povinnosťou mlčanlivosti a ktoré mandatár so súhlasom mandanta využíva pri plnení zmluvy.
Článok VIII
Rozhodcovská doložka
1.	Zmluvné strany sa dohodli, že všetky spory, ktoré vzniknú z tohto zmluvného vzťahu budú riešené (písomne a zrýchlenou formou) rozhodcom ustanoveným do funkcie "vybranou osobou" podľa § 6 ods. 3 zákona č. 244/2002 Z.z. o rozhodcovskom konaní a to spoločnosťou Rozhodcovské konanie SR s.r.o, so sídlom: Žilinská 14, 81105 Bratislava (www.rsba.sk) podľa pravidiel zverejnených v Obchodnom vestníku č. 96/2016, značka: O000260. Rozhodcovské konanie bude vedené v súlade s právnymi predpismi SR a to jedným rozhodcom. Rozhodcom v spore môže byť aj štatutárny orgán vybranej osoby. Strany sa podrobia rozhodcovskému konaniu a rozhodnutiu.
Článok IX
Záverečné ustanovenia
1.	Zmluva nadobúda platnosť a účinnosť dňom jej podpisu oboma zmluvnými stranami.
2.	Práva a povinnosti zmluvných strán neupravené touto zmluvou sa spravujú ustanoveniami Obchodného zákonníka, najmä § 566 až 576.
3.	Zmluvu možno meniť alebo zrušiť len písomnými dodatkami alebo písomnou dohodou podpísanou oboma zmluvnými stranami.
4.	Písomnosti podľa tejto zmluvy, najmä výpoveď, sa doručujú na adresy zmluvných strán uvedené v tejto zmluve alebo na inú adresu, ktorú strana druhej strane písomne oznámi. Pokyny a bežnú komunikáciu môžu zmluvné strany zasielať aj elektronickou poštou.
5.	Zmluva je vyhotovená v 2 rovnopisoch, z ktorých každá zmluvná strana dostane aspoň jeden.
6.	Zmluvné strany vyhlasujú, že si zmluvu prečítali, jej obsahu porozumeli a na znak súhlasu ju podpisujú.

	V ........................ dňa ................
..............................................
Mandant
Modelová spoločnosť 1, s. r. o., Ján Novák, konateľ
	V ........................ dňa ................
..............................................
Mandatár
Modelová spoločnosť 2, s. r. o., Peter Kováč, konateľ


Ďalšie právne vzory a tlačivá nájdete na pravnevzory.sk	strana  z 
